
                  PARLAMENTUL  ROMÂNIEI

                      CAMERA DEPUTAŢILOR

	Comisia juridică, de  disciplină  şi imunităţi

Nr. 31/563 din 13 iunie 2007


	        Comisia pentru administraţie          publică,amenajarea teritoriului   echilibru ecologic 

 Nr.26/1654 din 13 iunie 2007


                                                                                                                 PL-x 354/2007
RAPORT COMUN
asupra proiectului de Lege  privind soluţionarea asigurării locuinţei unor categorii de chiriaşi evacuaţi din imobilele retrocedate foştilor proprietari sau moştenitorilor acestora 

                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru administraţie publică, amenajarea teritoriului şi echilibru ecologic au fost sesizate, spre dezbatere în fond, cu proiectul de Lege  privind soluţionarea asigurării locuinţei unor categorii de chiriaşi evacuaţi din imobilele retrocedate foştilor proprietari sau moştenitorilor acestora,  iniţiat pe domnii deputaţi  Victor Ponta,  Daciana Sârbu şi Radu- Emil Moldovan, trimis cu adresa nr. PL-x 354 din 7 mai 2007. 
                 Potrivit prevederilor  art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este  Cameră decizională.
 Senatul, în calitate de primă Cameră sesizată, a adoptat acest proiect de lege, în şedinţa din 2 mai 2007.
                Consiliul Legislativ, prin avizul nr.1560 din 20.11.2006, a avizat favorabil  proiectul de lege cu unele observaţii şi propuneri.
                Guvernul, prin punctul de vedere, trimis cu adresa nr.3847 din 15.12.2006,  nu susţine adoptarea iniţiativei legislative.
                   Comisia pentru egalitatea de şanse pentru femei şi bărbaţi, prin avizul cu nr.37/177 din 16.05.2007, a avizat favorabil acest proiect. 
                Proiectul de lege adoptat de Senat, are ca obiect de reglementare, asigurarea locuinţei unor categorii de chiriaşi din imobilele retrocedate foştilor proprietari sau moştenitorilor acestora ca urmare a aplicării Legii nr.10/2001, împotriva cărora instanţele judecătoreşti au pronunţat hotărâri definitive şi irevocabile privind măsura evacuării lor. Reglementarea are în vedere chiriaşii care fac dovada unui venit net lunar de persoană de până la 1.250 lei şi care nu deţin altă locuinţă, automobil dobândit după publicarea Legii nr.10/2001 sau bunuri producătoare de fructe de peste 1.500 lei pe lună, colecţii ori alte elemente de patrimoniu care depăşesc 100.000 lei. 

                În conformitate cu prevederile art. 61şi 63 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi  au examinat, în şedinţe separate, respectiv în 22 mai 2007 şi în 13 iunie 2007, proiectul de lege susmenţionat şi documentele care îl însoţesc.

                La dezbateri a participat, în calitate de invitat, doamna  Katalin  Barbara Kibedi, secretar de stat la ministerul Justiţiei.
      La lucrări au fost prezenţi 16 deputaţi din totalul de 28 membrii ai Comisiei juridice, de disciplină şi imunităţi şi 26 deputaţi din totalul de 29 membrii ai Comisiei pentru administraţie publică, amenajarea teritoriului şi echilibru ecologic. 
                În urma dezbaterilor, membrii celor două Comisii au hotărât, cu majoritate de voturi (4 voturi împotrivă şi 3 abţineri), să propună plenului Camerei Deputaţilor respingerea proiectului de Lege  privind soluţionarea asigurării locuinţei unor categorii de chiriaşi evacuaţi din imobilele retrocedate foştilor proprietari sau moştenitorilor acestora, reţinând că există în prezent mai multe acte normative care reglementează situaţiile de natura celor prevăzute în proiectul de lege, cel mai recent fiind Ordonanţa de urgenţă a Guvernului nr.68/2006 privind măsuri pentru dezvoltarea activităţii în domeniul construcţiilor de locuinţe prin programe la nivel naţional, aprobată prin Legea nr.515/2006.

               Astfel, potrivit alin.(1) al art.15 din O.U.G. nr.40/1999, modificat prin O.U.G. nr.68/2006 privind măsuri pentru dezvoltarea activităţii în domeniul construcţiilor de locuinţe prin programe la nivel naţional, aprobată prin Legea nr.515/2006, „în cazul chiriaşilor care au primit notificarea pentru motivele prevăzute la art.14 alin.(2) lit.a) şi b) consiliile locale sunt obligate să le pună la dispoziţie, cu prioritate, o locuinţă din fondul destinat închirierii, inclusiv din fondul de locuinţe sociale, în termen de un an de la data cererii chiriaşului; locuinţele se pun la dispoziţie numai celor care îndeplinesc criteriile de acces stabilite în conformitate cu prevederile Legii locuinţei nr.114/1996, republicată, cu modificările şi completările ulterioare”. Totodată, potrivit art. 16 din ordonanţa de urgenţă, chiriaşii ale căror contracte de închiriere nu s-au reînnoit pentru motivele prevăzute la art. 14 alin.(2) lit. a) şi b) au prioritate la acordarea tuturor înlesnirilor prevăzute de legislaţia în vigoare pentru dobândirea unei locuinţe proprietate personală.
                Raportat la art.44 din Constituţie, propunerile formulate în iniţiativa legislativă se abat de la principiul garantării şi ocrotirii proprietăţii private, lipsindu-i pe proprietari de unul din atributele dreptului de proprietate şi anume acela de a-şi folosi propriul bun.          
În raport cu obiectul şi conţinutul reglementării, proiectul de lege face parte din categoria legilor ordinare.
                          PREŞEDINTE ,                          PREŞEDINTE,        
           Sergiu ANDON                          Relu FENECHIU     
                           SECRETAR,                              SECRETAR,
                           George BĂEŞU                           Denes SERES 
      Consilieri,

      Cecilia Păduroiu
       Mona Baban

